ועדת העבודה, הרווחה והבריאות, כנסת 17, פרוטוקול מספר 528, 2008-09-16 11:00

יצחק גלנטי: בוקר טוב לכל הנוכחים.

יצחק גלנטי: אני פותח בזאת את הישיבה לאישור תקנות מטעם משרד הביטחון בנוגע לצו משפחות החיילים שנספו במערכה (תגמולים ושיקום , מענק נישואים ליתום).

יצחק גלנטי: אני חייב לציין שאת הבקשה לאישור התקנות האלה קיבלנו בסך הכול לפני כשבוע ימים.

יצחק גלנטי: היה מן הדין ומן הרצוי ומן הצורך שלהבא יינתן קצת יותר זמן לוועדה מן השבוע שבו עוד הדבר נעשה כאשר זה ניתן בפגרה.

יצחק גלנטי: אנא לתשומת ליבכם להבא לאפשר משך זמן ארוך יותר.

יצחק גלנטי: תודה רבה.

יצחק גלנטי: אני מבקש את נציג משרד הביטחון לומר את דבריו בעניין.

פזית אליהו: בוקר טוב, אני עורכת הדין פזית אליהו ממשרד הביטחון.

פזית אליהו: אנחנו מבקשים את אישור הוועדה לצווים לעדכוני התגמולים לזכאי משרד הביטחון, אגף השיקום, נכי צה"ל, משפחות שכולות, אלמנות, והורים שכולים ויתומים.

פזית אליהו: עדכוני התגמולים מכוח סעיפים מסמיכים בחוק הנכים ובחוק משפחות חיילים שנספו במערכה שמסמיכים את שר הביטחון לעדכן את שיעורי התגמולים לאחר התייעצות עם שר האוצר ואישור הוועדה הנכבדה.

פזית אליהו: לפי ההסדר משנת 86 בין משרד הביטחון, משרד האוצר וארגון נכי צה"ל שהוחל בהמשך גם על האוכלוסיות הנוספות שזה המשפחות השכולות התגמולים של הזכאים צמודים למדד הסקטור הציבורי במשק כך שבדיקת העדכון נעשית אחת לחצי שנה בחודשים מאי ואוקטובר.

נועה בן שבת: המדד הזה, הסקטור הציבורי והקהילתי במשק לא ראיתי אותו ברשימת המדדים שהלשכה המרכזית לסטטיסטיקה מפרסמת.

פזית אליהו: לא.

פזית אליהו: הוא מפורסם על ידי הלשכה המרכזית לסטטיסטיקה.

נועה בן שבת: הוא לא נזכר באחת הרשימות.

נועה בן שבת: אתם מקבלים את העדכונים?

פזית אליהו: י"א 7.

ליאת ניקרטין: הוא נקרא סך כל השירותים הציבוריים הקהילתיים.

פזית אליהו: הצווים הקיימים כרגע על השולחן הם לעדכון התגמולים לאוקטובר 2007.

פזית אליהו: אנחנו ניסחנו שני סטים של צווים כמו שגם כתבנו בדברי ההסבר לוועדה.

פזית אליהו: אני רוצה לומר ולהדגיש אנחנו בעצם עברנו תהליך התייעצות עם שר האוצר ולכן אנחנו כאן היום.

פזית אליהו: במהלך הליך החקיקה שהתקיים מהעדכון הקודם של התגמולים הסתבר לנו שיש לארגון נכי צה"ל השגות על אופן חישוב העדכון ומחר תתקיים פגישה במשרד הביטחון של אנשי המקצוע בתחום של חישוב התגמולים ואנשי תקציבים, עם נציגי ארגון נכי צה"ל במטרה להבהיר את הדברים ולהסביר את הדברים ולהגיע להבנות.

פזית אליהו: יחד עם זאת אנחנו לא רצינו לעכב את עדכון התגמולים הקיים כרגע לפי הצווים הנוכחיים מאחר שאין בעצם מחלוקת על העדכון הזה בוודאי שצריך לעשות אותו.

פזית אליהו: אנחנו לא רוצים לפגוע באוכלוסיית הזכאים מעבר לעיכוב שכבר קיים.

פזית אליהו: לכן אנחנו מבקשים לאשר אותם.

פזית אליהו: עוד אני רוצה לציין שאתמול התקיימה במשרד הביטחון פגישה אצל ראש אגף השיקום, סמנכ"ל משרד הביטחון עם נציגי ארגון הנכים ואנחנו בעצם תיאמנו איתם את המתווה הזה שהיום אנחנו נאשר, נבקש מהוועדה הנכבדה לאשר את הצווים הנוכחיים, ומחר כאמור תתקיים הפגישה של אנשי המקצוע וככל שידרשו שינויים בהמשך אז כמובן שהצווים יתוקנו ויעברו את תהליך החקיקה כנדרש.

פזית אליהו: כל זאת שוב כדי לא לעכב את העדכון שהוא לא במחלוקת.

יצחק גלנטי: התקנות האלה עוכבו עד עכשיו לא על ידי הוועדה.

יצחק גלנטי: הם התעכבו במסגרת העיכובים במשרד הביטחון.

יצחק גלנטי: לבוא עכשיו לוועדה ולהגיד, תראו, חלו עיכובים עד עכשיו, בואו נאשר אותם מה שיותר מהר על מנת לגרום מה שפחות נזק לאותו ציבור שמגיע לו העדכון הזה זה הייתי אומר הטלת אחריות על מסגרת שונה ממי שהיה צריך לקבל את האחריות על עצמו.

יצחק גלנטי: העובדה שחל עיכוב עד היום אתם צריכים לתת את ההסבר, לא הוועדה צריכה לתת את ההסבר.

יצחק גלנטי: ולכן אני מבקש לדעת מדוע חלו העיכובים עד עכשיו?

פזית אליהו: אני אענה.

פזית אליהו: קודם כל העיכובים שחלו עד עכשיו הם לא קשורים להשגות של ארגון הנכים.

פזית אליהו: אנחנו היינו פה במאי 2008 עם הצווים הקודמים ובאמת התקבלה גם החלטה של הוועדה שמבקשת ממשרד הביטחון לזרז עד כמה שאפשר את ההליך של הצווים של אוקטובר 2007.

פזית אליהו: השתדלנו שהליך העבודה יהיה כמה שיותר מהיר, אבל זה הליך חקיקה.

יצחק גלנטי: זה הליך תקנה ולא הליך חקיקה.

יצחק גלנטי: וזה שני דברים שונים לגמרי.

יצחק גלנטי: אני לא צריך להעביר את התקנות האלה במליאה.

יצחק גלנטי: לכן זה לא הליך חקיקה.

פזית אליהו: זה נכון אבל זוהי חקיקת משנה.

יצחק גלנטי: זו חקיקת משנה.

יצחק גלנטי: הוועדה היתה ערוכה מבחינה זו לקבל אתכם.

יצחק גלנטי: אתם לא עמדתם בלוח הזמנים.

יצחק גלנטי: צר לי לומר לכם.

פזית אליהו: אנחנו הוצאנו את הצווים בתוך כמה שבועות.

פזית אליהו: ושוב זה עבר לאישור משרד המשפטים כמו שגם חקיקת משנה צריכה לקבל את האישור, עבר להתייעצות עם שר האוצר, וכיום אנחנו כאן.

פזית אליהו: גם בעקבות הדיון הקודם והדברים שנאמרו כאן אנחנו התחלנו בעבודת מטה בתוך המשרד כדי לבחון האם אין מקום לשנות את המנגנון הזה של עדכון התגמולים באמצעות צווים וחקיקת משנה כי זה הליך שהוא לוקח זמן, למרות שזו רק חקיקת משנה.

יצחק גלנטי: גברתי, אני כעת לא מתייחס.

יצחק גלנטי: מה שהיה היה.

יצחק גלנטי: אני רוצה לדעת האם אתם ערוכים לכך שמחר העיכובים האלה לא יהיו.

יצחק גלנטי: האם אתם תגיעו באיזשהו מועד מסוים לכך שתוכלו לוועדה הזאת את האישור של התקנות בזמן ולא באיחור.

יצחק גלנטי: זה הכול.

יצחק גלנטי: אתם תעשו את החשבון שלכם.

יצחק גלנטי: אולי כדאי לכם מעכשיו להתחיל להכין את התקנות הבאות בתור אבל למה להימצא כל הזמן במצב של איחור ופיגור?

יצחק גלנטי: בזה אני פונה אליכם.

יצחק גלנטי: זה הכול.

יצחק גלנטי: תעשו את החשבון שלכם בפני עצמכם.

יצחק גלנטי: אני לא צריך להביא את זה פה בפני הוועדה.

יצחק גלנטי: וסליחה ההערה הזאת אבל אני חושב שהיא במקומה והיא מתייחסת לא רק אליכם, היא מתייחסת גם לגופים אחרים בנידון.

יצחק גלנטי: בבקשה.

פזית אליהו: אני אתאר בקצרה את הצווים.

פזית אליהו: בעצם את התגמולים אנחנו מבקשים לעדכן כרגע.

פזית אליהו: מבחינת נכי צה"ל זה התגמולים הבסיסיים שמשולמים לפי דרגת נכות, זה תגמולי קיום שונים, חוסר פרנסה, תגמול נצרך, תגמול טיפול רפואי, וכן תוספות למימון צרכים מיוחדים ודמי קיום שמשולמים לנכים שלומדים.

פזית אליהו: לזכאי אגף משפחות והנצחה אנחנו מדברים על תגמולים של אלמנות והורים שכולים, על תוספות למימון צרכים מיוחדים, מענק נישואים ליתום, הקלות ליתומים במוסדות השכלה על תיכוניים, והקלות לרכישת השכלה כללית ומקצועית של היתומים.

פזית אליהו: אלה הצווים.

נועה בן שבת: אם אפשר להציע לעבור צו אחרי צו לראות את הוראת השעה.

נועה בן שבת: תמיד יש פה את הוראות השעה שמתייחסות לתקופה שלמעשה עברה כבר מאוקטובר עד מרץ ומאפריל ואילך.

נועה בן שבת: אם עושים את העדכון ממילא פעם בשנה לגבי שתי תקופות אולי במקום הוראת שעה לעשות את זה מתקופה עד תקופה במקום להעביר שני סטים של תקנות.

נועה בן שבת: אני רציתי לשאול אם בדקתם.

פזית אליהו: הנושא הזה נבדק בזמנו גם בהתייעצות עם הממונה על חקיקת משנה במשרד המשפטים והגענו למסקנה שדווקא הדרך הזאת היא פחות מסורבלת מאשר בכל צו.

נועה בן שבת: כמובן שאם בסופו של דבר יגיעו למצב שהעדכון ייעשה במועד אז יהיו פחות בעיות אבל השאלה מה קורה עד עכשיו?

נועה בן שבת: האנשים קיבלו את התגמולים לפי מה מגיע להם?

נועה בן שבת: לפעמים זה תגמולים חודשיים למחיה שוטפת, ליתום שלומד במוסד להשכלה.

פזית אליהו: כרגע הזכאים מקבלים לפי העדכון האחרון שהיה שזה אוקטובר 2006 ובהנחה שהצווים יאושרו אז הם יקבלו את הפרשי התגמולים בעקבות העדכון רטרואקטיבית לאוקטובר 2007.

יצחק גלנטי: תודה רבה.

יצחק גלנטי: לפני שאני נכנס להקראה של כל הצעה והצעה אזי הייתי מבקש את ההתייחסות במקרו כמובן מבלי להיכנס לפרטים כיוון שאנחנו ניכנס לפרטים בהמשך, את ההתייחסות במקרו לגבי אותם ארגוני אלמנות ויתומי צה"ל.

יצחק גלנטי: אז בבקשה.

שולי מועלם: שולי מועלם, ממלאת מקום יושבת ראש ארגון אלמנות ויתומי צה"ל.

שולי מועלם: באופן עקרוני כמובן שאין לנו התנגדות אלא שוב לחזור לאותה פגישה קודמת ממאי ואותה בקשה שהעלית אתה אדוני והגברת היועצת המשפטית להשתדל לא לרדוף לרדוף לרדוף ולהגיע למצב שנוכל לעשות את זה במועד.

שולי מועלם: כי זה נכון שמקבלים רטרואקטיבית אבל השאלה אם זה הוגן, הגון, ומה זה נוגע לאלמנות שנפטרו ואין כבר רטרואקטיבית, יתומים שסיימו ללמוד, עברו את גיל 30, אין רטרואקטיבית.

שולי מועלם: יש בעיות עם זה ואנחנו מודעים לזה.

שולי מועלם: העלינו את זה אז במאי.

שולי מועלם: היינו פתוחים לכל קריאה שלכם ולא קיבלנו שום הזמנה כמובן ושום הצעה לאיזשהו דיון מולנו.

נועה בן שבת: את אומרת יתום שלמד כשהוא היה בן 29 הוא למד והוא היה זכאי לאותו תשלום נניח עבור מחייה וצרכים מיוחדים.

נועה בן שבת: הוא לא יהיה זכאי רטרואקטיבית גם אם הוא למד?

שולי מועלם: לא.

שולי מועלם: כיוון שאם הוא עבר את גיל 30 הוא מוצא ממצבת שכול של מדינת ישראל.

נועה בן שבת: גם עבור זכאותו בתקופה שהוא היה זכאי?

יצחק גלנטי: מעניין מאוד.

שכיב מוראד שנאן: מי שהיה זכאי לפני הגיעו לגיל 30 יקבל רטרואקטיבית את מה שהוא זכאי?

פזית אליהו: למיטב ידיעתי, כן.

יצחק גלנטי: סליחה.

יצחק גלנטי: מה זה למיטב ידיעתי?

יצחק גלנטי: מאחר והפיגור בחישובים האלה זה פיגור היסטורי, האם אז אותם אלה שבעבר כבר קרה שעברו את גיל 30 והיו צריכים לקבל כיוון שחלה דחייה בתשלום, האם הם קיבלו?

פזית אליהו: אני לא יכולה לענות על כך כי אין לי ברשותי את המידע כרגע.

יצחק גלנטי: האם ניתן כעת לצאת ולוודא מידע?

יצחק גלנטי: תודה רבה.

יצחק גלנטי: אני חייב להוסיף לדברייך גברתי את העובדה שנכון לאתמול נודע לנו שמדינת ישראל צפויה לאינפלציה של 5% השנה.

יצחק גלנטי: ולכן לדברים שנאמרים פה יש משקל.

יצחק גלנטי: דברים שניתנים באיחור, ואינני יודע, לא בדקתי, מהו אותו סכום שניתן כעת לאותו יתום, איך הוא מתקיים, איך הוא מסתדר עם אותה קצבה שניתנת לו.

יצחק גלנטי: אינני יודע.

יצחק גלנטי: לכן יש לזה משמעות רבה בין המציאות היומיומית שבה הבן אדם צריך להתקיים ולחיות בה לבין המצב התיאורטי שהוא היה אמור לחיות בו אם היה מקבל בזמן את המגיע לו.

יצחק גלנטי: אז אני מבקש אנא להישאר במקרו, גברת מיכל רדנאי זאבי.

מיכל רדנאי זאבי: אני עורכת דין, אני היועצת המשפטית של ארגון נכי צה"ל.

מיכל רדנאי זאבי: אני רוצה רק לחדד את הנושא של העיכובים ולוח הזמנים.

מיכל רדנאי זאבי: אנחנו דיברנו בדיון של ה-21 במאי על 3 שבועות.

מיכל רדנאי זאבי: זה היה מסגרת הזמן שדובר עליו.

מיכל רדנאי זאבי: אנחנו כ-4 חודשים לאחר ה-21 במאי.

מיכל רדנאי זאבי: כך שהנושא של העיכוב בזמנים הוא עיכוב מהותי ומשמעותי ואנחנו שוב עדים לכך שמשרד הביטחון לא מצליח לעמוד בלוח הזמנים שנקצב.

יצחק גלנטי: האם בשל כך את מבקשת מהוועדה להזדרז ולאשר צווים?

מיכל רדנאי זאבי: חלילה.

מיכל רדנאי זאבי: אני אוסיף ואומר החל מה-21 למאי ברגע שנפרדנו כאן מהוועדה הנכבדה ארגון נכי צה"ל חזר וביקש ממשרד הביטחון אחרי שראה שכבר לוח הזמנים לא עומדים בו, הפנה את תשומת לבו שיש צורך לבצע את העדכון, הזכיר לו שבזמן שאישרו את הצווים הקודמים לגבי אוקטובר 2006 כבר היו נתונים על מדד אוקטובר 2007 ועודנו מדברים יש כבר נתונים על מדד אפריל 2008.

מיכל רדנאי זאבי: רק ביולי נענינו שנוסח הצווים שלא הועבר אלינו הועבר למחלקת חקיקה במשרד המשפטים.

מיכל רדנאי זאבי: ביקשנו את הצווים, הם הועברו לבדיקה מטעם הארגון ואז הסתבר לארגון שהעדכון מבוצע שלא לפי המתכונת הקבועה בהסכם, בהסדר מ-86 ולא לפי המתכונת שבה התנהלו הצדדים עד לתקופת ההקפאה.

מיכל רדנאי זאבי: הצווים שהובאו בפני הוועדה הנכבדה, לנו התגלה שזה הובא בפני הוועדה ושיש דיון לפני יומיים.

מיכל רדנאי זאבי: זאת לאחר שקיבלתי הודעה ממשרד הביטחון שמציעים לעכב את ההבאה עד שנוכל לדבר בינינו בפגישה המקצועית שאותה ביקש הארגון חזור ובקש מיולי.

יצחק גלנטי: אנחנו מקיימים דיון בזמן הפגרה מתוך רצון לדחוף ולקדם את הנושא עד כמה שניתן.

יצחק גלנטי: אבל אין זה אומר שבגלל הלחץ הזה ובגלל שיש מפגעים בתוך המערכת הזאת שאנחנו נקבל את הדברים כפי שהם.

יצחק גלנטי: השאלה היא אינני יודע, שוב אני מעלה, האם כתוצאה מהעיכובים האלה יהיו גם הצמדות וריביות.

יצחק גלנטי: כי בדרך כלל הפעולה כשמבוצעת על האזרח היא מבוצעת מיד עם כל התוספות האלה למיניהן והחשבון צומח.

יצחק גלנטי: השאלה היא מה קורה בכיוון ההפוך.

יצחק גלנטי: בינתיים אותן משפחות נזקקות לכסף ולא מקבלות.

יצחק גלנטי: אני מבקש לדעת את זה.

שכיב מוראד שנאן: אני רוצה רק להבין דבר אחד.

שכיב מוראד שנאן: היועצת המשפטית של ארגון נכי צה"ל לא דיברה ספציפית מה היו הדברים שהיו חסרים.

שכיב מוראד שנאן: את אמרת שזה לא נעשה בהתאם להסכם מ-1986 אלא היו שם חוסרים.

שכיב מוראד שנאן: אז תדייקי.

שכיב מוראד שנאן: תגידי מה הדברים החסרים שיירשמו.

מיכל רדנאי זאבי: ביקשו שאני אדבר ברמת המקרו.

מיכל רדנאי זאבי: מחר תתקיים הפגישה המקצועית הראשונה שאותה ביקש הארגון מיולי.

מיכל רדנאי זאבי: לפגישה המקצועית יגיע מר אלי שעבין שהוא יושב כאן לצדי שהוא בעצם זה שבדק את האופן בו בוצעו העדכונים.

מיכל רדנאי זאבי: אם אני מבינה נכון יש 2 נושאים עיקריים שהם נתונים במחלוקת לגבי אופן ביצוע העדכון.

יצחק גלנטי: אני מבקש לדעת האם הצווים האלה שאני מחזיק ביד האם הם נקבעו בהסכמה בין הארגונים לבין משרד הביטחון?

מיכל רדנאי זאבי: זה לא מבטא הסכמה על אופן העדכון.

מיכל רדנאי זאבי: אנחנו עם הגב לקיר.

מיכל רדנאי זאבי: הגענו לכאן מתוך כוונה לאשר את זה על חשבון מה שנקרא, תשלום על חשבון.

מיכל רדנאי זאבי: כי אני הגעתי למצב כארגון נכי צה"ל שמייצג 50 אלף נכים, שמשרד הביטחון מתעכב ומבצע את העדכונים שלא בזמן אמת, נדרשת כרגע להגיע להחלטה אם אני מונעת מאותם 50 אלף נכים את אותו סכום שהוא המינימום שמגיע להם, כי הרי אם זאת הדרך הנכונה זה מגיע.

מיכל רדנאי זאבי: אם זו לא הדרך הנכונה מגיע יותר.

מיכל רדנאי זאבי: אני עם הגב לקיר.

מיכל רדנאי זאבי: אני מיולי מתריעה שזה מבוצע באופן תקין.

מיכל רדנאי זאבי: אני מחכה לפגישה, הפגישה נקבעה מחר.

נועה בן שבת: אם נאשר עכשיו את הצווים והתקנות והם יכנסו לתוקף, אחרי זה מה?

מיכל רדנאי זאבי: בפגישה אתמול סוכם עם ראש אגף השיקום שבעקבות הבירור הזה שיתחיל מחר ואני לא יודעת איפה הוא ייגמר, האם הוא ייגמר בהבנה או האם הוא ייגמר בהליך משפטי, אבל במסגרת הבירור הזה אם יגיעו לאיזושהי הבנה או סיכום שעמדת הארגון נכונה, כולה או חלקה, והדבר אומר שצריך לעדכן את אותם צווים שכבר ניתנו גם במאי וגם עכשיו, יבוצע עדכון, אותו עדכון משלים לפי הנתונים שבאמת היה צריך לקחת בחשבון.

יצחק גלנטי: האם זה מקובל עליכם?

פזית אליהו: אכן כן.

פזית אליהו: כך סוכם אתמול בפגישה.

פזית אליהו: אני מעוניינת רק לומר להערה של גברת מועלם הבדיקה שנעשתה היתה באופן חד משמעי שגם לגבי יתומים שעברו את גיל 30 כשמדובר במענק נישואים הם יקבלו.

יצחק גלנטי: והם קיבלו או רק יקבלו?

פזית אליהו: בכל עדכון ועדכון של הצווים אז תמיד זה מוכן רטרואקטיבית.

שכיב מוראד שנאן: מי שהיה זכאי בטרם הגיעו לגיל 30 יקבל את מה שהיה מגיע לו גם אם עבר.

מיכל רדנאי זאבי: אני לא רוצה לרדת לרזולוציה של המחלוקת שעדיין מחר תתברר בדיוק מה גדרה כי עוד לא נפגשנו עניינית.

שכיב מוראד שנאן: מדובר בפערים גדולים?

מיכל רדנאי זאבי: כן, יש פערים.

נועה בן שבת: אולי יהיה אפשר להסביר במהלך הדיון בתקנות איפה פחות או יותר הפער.

פזית אליהו: הדברים נאמרו בדיון הקודם על ידי היועצת המשפטית של אגף השיקום.

פזית אליהו: דובר על כך שמבוצעת הבדיקה הדו שנתית באפריל ובאוקטובר איך מתנהג אותו מדד של הסקטור הציבורי דובר על כך שאם נמצא שהמדד עולה התגמולים מעודכנים בהתאם.

פזית אליהו: הדבר הזה חזר על עצמו בכמה אמירות לאורך הצגת הצווים האלה לפני הוועדה הנכבדה.

פזית אליהו: אם המדד יורד אנחנו לא נוגעים בתגמולים.

פזית אליהו: לפחות כך נהג משרד הביטחון לאורך השנים לפי ההסדר מ-1986.

פזית אליהו: בין יתר המחלוקות זה לקחת בחשבון מדד שירד וביצוע עדכון לפי מדד שירד.

פזית אליהו: הצווים שיובאו בפניכם היום, כך מסתבר לי אתמול, לוקחים בחשבון מדד אפריל 2006 שירד.

פזית אליהו: זו אחת המחלוקות שעומדות בפנינו בעוד שכשהוצגו הצווים הראשונים במאי 2008 בפני הוועדה הנכבדה כך הציג משרד הביטחון.

פזית אליהו: לא מתחשבים במדדים שיורדים.

יצחק גלנטי: זאת אומרת היתה פעולה של קיזוז.

פזית אליהו: אין כאן מחלוקת.

פזית אליהו: אין סתירה בין הדברים.

פזית אליהו: לפי ההסדר משנת 86, למרות שאגב זה לא כתוב בהסדר אבל כך נהג משרד הביטחון לאורך כל השנים.

פזית אליהו: כאשר המדד יורד התגמולים לא נוגעים בהם.

פזית אליהו: כך לדוגמה באפריל 2007 מדד הסקטור הציבורי קהילתי ירד.

פזית אליהו: התגמולים לא מופחתים.

פזית אליהו: היום כשאנחנו באים לעשות את העדכון של אוקטובר 2007 צריך אבל עדיין, נכון שאני לא נגעתי בתגמולים באפריל 2007, אבל כשאני באה ואני מחשבת את שיעור העלייה מאז העדכון הקודם אני כן צריכה להביא בחשבון שבמשך התקופה, היתה איזושהי תקופה שהמדד ירד.

פזית אליהו: זה בדיוק העניין שאנחנו קוראים לו עניין תקציבי שמחר אמור להתברר עם אנשי המקצוע, עם נציגי ארגון הנכים, ואני חושבת שכדאי לנסות למצות את הערוץ הזה ולנסות ולראות אם אנחנו מגיעים להסכמה.

נועה בן שבת: אני מבינה מדברייך שלא לוקחים את היסוד להשוואה נניח מאוקטובר 2007 להשוואה למרץ 2008 אלא את עוברת חודש חודש ואת רואה את העליות והירידות במדד, כך אני מבינה מדברייך, כי אחרת לא היית אמורה להתחשב בירידות המדד.

איציק שבתאי: זה יותר מורכב.

איציק שבתאי: אנחנו בודקים פעמיים בשנה את העלייה או הירידה של המדד.

איציק שבתאי: כפי שפזית אמרה אם המדד ירד אנחנו לא מורידים תגמולים לאף אחד מהזכאים.

איציק שבתאי: המשרד כן מתחשב בירידה של המדד בעתיד.

איציק שבתאי: כלומר לא פוגעים בתגמולים, לא מורידים תגמולים אבל זה נלקח בחשבון.

יצחק גלנטי: זאת אומרת אתה מקזז את הירידה בעלייה העתידית.

יצחק גלנטי: זו המשמעות.

נועה בן שבת: כשתחשב את עליית המדד תיקח בחשבון מדד מול מדד וגם אם המדד הזה היה מדד נמוך יותר, גם אם הוא לא השפיע על גובה התגמולים אתה לוקח בחשבון את שיעור ההפרש.

יצחק גלנטי: במילים פשוטות, מאז התקופה שמדובר בה עד למועד מסוים היו ירידות ועליות במדד.

יצחק גלנטי: מה שאתם אומרים שאם סך הכול העליות במדד התבטאו נניח ב-10% אבל בתוך התקופה הזאת היו גם ירידות הרי אתם תיקחו בסיטואציה הזאת את המדד הממוצע, כך אני מבין.

איציק שבתאי: לא.

איציק שבתאי: לא.

איציק שבתאי: זה מדד נקודתי לתקופה ספציפית.

יצחק גלנטי: אז אם זה לא אותו חודש איך זה בא לידי ביטוי בחודש הבא שאחריו כיוון שבואו נניח שבחודש מסוים המדד ירד ב-1%.

יצחק גלנטי: חודש אחרי זה המדד עלה ב-2%.

יצחק גלנטי: מה אתה משלם עכשיו?

איציק שבתאי: בחודש שהמדד ירד אני לא נוגע בתגמולים.

איציק שבתאי: משאיר אותם.

יצחק גלנטי: אבל חודש אחרי זה המדד עלה ב-2%.

יצחק גלנטי: מה יוצא?

יצחק גלנטי: יוצא שאתה עושה את החשבון עבור עלייה או ירידה של המדד, עבור השינוי במדד אתה לוקח את זה עבור שני החודשים, לא עבור כל חודש בנפרד.

יצחק גלנטי: ולכן הירידה במדד בחודש הראשון מתבטאת על ידי זה שהיא מתקזזת בחודש השני.

איציק שבתאי: אדוני זה יותר מורכב מזה.

איציק שבתאי: אני פשוט מציע שנחכה למחר, נדבר עם אנשי המקצוע, נפתור את הסוגיה הזאת, ואז נבוא אליכם.

יצחק גלנטי: זאת אומרת שנכון לרגע זה אתה בעצמך אומר שאנשי המקצוע לא נמצאים פה.

איציק שבתאי: לא.

איציק שבתאי: אני איש המקצוע.

איציק שבתאי: אני רק אומר, כי זה יותר מורכב.

איציק שבתאי: זה נשמע פשטני.

איציק שבתאי: זה יותר מורכב.

שכיב מוראד שנאן: אולי תאיר את עינינו במורכבות שנבין פעם אחת למה אתה מתכוון.

שכיב מוראד שנאן: מה כל כך מורכב?

איציק שבתאי: ההסכם נקבע מ-86.

איציק שבתאי: ההסכם אומר שני דברים.

איציק שבתאי: הוא אומר דבר ראשון, אנחנו פעמיים בשנה בודקים מדד של סך הכול השירותים של הסקטור הציבורי קהילתי.

איציק שבתאי: אם הוא עלה או ירד.

איציק שבתאי: זה דבר אחד.

איציק שבתאי: דבר שני, יש תוספות יוקר במשק.

איציק שבתאי: ההסכם אומר שני דברים.

איציק שבתאי: אומר דבר אחד, בואו נבדוק פעם בחצי שנה, בדרך כלל זה בחודשים אפריל ואוקטובר, שיעור עליית המדד.

איציק שבתאי: דבר שני, בין לבין.

שכיב מוראד שנאן: אתה בודק אותו חודש ספציפית או כל התקופה?

איציק שבתאי: אותו חודש ספציפית.

שכיב מוראד שנאן: כלומר מאוקטובר עד פברואר לא מעניין אותך מה קורה.

שכיב מוראד שנאן: אתה בא בחודש מרץ ובודק את המדד של חודש מרץ.

איציק שבתאי: זה ההסכם מ-86.

איציק שבתאי: ההסכם עצמו גם אנחנו לא חיים איתו בשלום כי הוא מאוד בעייתי.

איציק שבתאי: כי הוא לא בודק ממוצעים של מדדים לתקופה מסוימת מול תקופה מסוימת.

איציק שבתאי: הוא בודק שיא מסוים לגבי חודש ספציפי.

איציק שבתאי: עכשיו יכול להיות שיש פה עיוותים לכאן ולכאן.

איציק שבתאי: אבל זה ההסכם.

איציק שבתאי: לצערי הרב.

יצחק גלנטי: אז אולי תשבו ביניכם ותסכמו הסכם נורמלי שאפשר לחיות איתו.

איציק שבתאי: אנחנו נשמח לשבת עם נציגי הארגונים ולסכם על הסכם אחר, על שיטה אחרת, יותר ברורה גם לנו וגם להם, עם מדדים אחרים, אנחנו נשמח לשבת איתם ולהציע חלופה אחרת.

נועה בן שבת: יש גם מחלוקות לגבי היישום של ההסכם הקיים.

נועה בן שבת: זאת אומרת לא מכאן ואילך אם יהיה הסכם חדש.

אלי שעבין: שמי אלי שעבין ממשרד של שלום גרניט.

אלי שעבין: אנחנו יועצים של ארגון נכי צה"ל.

אלי שעבין: אני רוצה להעיר לגבי המדד הזה.

אלי שעבין: דבר ראשון זה לא מדד אלא זה סדרת נתונים של השכר הממוצע במשק שמפרסמת הלשכה המרכזית לסטטיסטיקה.

יצחק גלנטי: אדוני, על הדבר הזה שאתה קורא לו סדרת נתונים זה היה מוסכם ומקובל על ידיכם.

יצחק גלנטי: אז זה נעשה לפי ההסכם בינכם.

אלי שעבין: העניין הזה של הקיזוז.

אלי שעבין: לא ייתכן שמדברים פה על קיזוז של תקופה.

שכיב מוראד שנאן: מה התפקיד שלך?

איציק שבתאי: אני עובד באגף תקציבים של משרד הביטחון, תקציבי שיקום נכים ומשפחות.

אלי שעבין: איציק אמר שצריך להתחשב בעניין הזה בשעה שהמדד יורד.

אלי שעבין: צריך לזכור שהעדכונים שאנחנו עושים הם עדכונים שנשארים לתמיד.

אלי שעבין: אי אפשר להתחשב בירידה זמנית בשעה שאתה עושה עדכון שהוא קבוע.

אלי שעבין: כלומר גם אם הייתה ירידה היא היתה ירידה עד 6 חודשים כי זה נבדק פעמיים בשנה.

אלי שעבין: אז אי אפשר לקזז תקופה של 6 חודשים כשאתה עושה עדכון קבוע שהוא נשאר מעכשיו.

יצחק גלנטי: אני מבין את הנקודה שאתה מעלה.

יצחק גלנטי: יש לנו כעת בעיה.

יצחק גלנטי: הבעיה היא כזו, הייתם בהסכם שהיה מקובל ביניכם לבין משרד הביטחון ומשרד הביטחון למרות הפיגור עשה איזשהו חשבון.

יצחק גלנטי: אם אתם רוצים לשנות את ההסכם ביניכם הדרך פתוחה.

יצחק גלנטי: שבו, תסגרו הסכם אחר, כטוב בעיניכם, כטוב בעיני משרד הביטחון.

יצחק גלנטי: כעת אנחנו נדרשים לאשר את הצווים החדשים, התקנות החדשות של משרד הביטחון על בסיס ההסכם הקיים אתכם.

יצחק גלנטי: זה המצב שבו אנחנו צריכים להחליט.

יצחק גלנטי: אלא מה?

יצחק גלנטי: בסיטואציה הזאת יש חילוקי דעות לגבי פרשנות של אותם הצווים.

יצחק גלנטי: עכשיו יש באפשרותנו לאשר את הדבר הזה גם, תקני אותי גברתי היועצת המשפטית, אנחנו יכולים לקבל את זה כהוראת שעה עד לתיקון או עד להגעה להסכמים, או אנחנו מחויבים לקבל את הדברים על בסיס ההסכם.

נועה בן שבת: הכוונה לא לקבל את זה כהוראת שעה כי אנחנו לא יודעים עדיין מה המועד העתידי אבל להגיד זה העדכון שאנחנו מאשרים, אם יהיה תיקון, אין הסתייגות.

נועה בן שבת: הסתייגות אין לה משמעות כאן.

נועה בן שבת: התקנות יאושרו מבחינת הוועדה והשר יוכל לאשר את הצווים והתקנות.

נועה בן שבת: אם יהיה תיקון יעבור תיקון חדש שלכל צו וכל תקנה תתקן את הסכומים ותקבע את המועדים.

יצחק גלנטי: גברתי איך אנחנו מגדירים את זה במסגרת ההחלטה של הוועדה?

נועה בן שבת: כל הצדדים מבקשים שעכשיו הוועדה תאשר את התקנות כפי שהן ואם יהיו שינויים.

מיכל רדנאי זאבי: כשאמרתי הסתייגות התכוונתי שאושרו כאן דברים.

מיכל רדנאי זאבי: העדכון הזה, דיברנו על הסכם חדש.

מיכל רדנאי זאבי: הסכם חדש אנחנו לא דנים.

מיכל רדנאי זאבי: יש הסכם כרגע שאנחנו רוצים אותו.

מיכל רדנאי זאבי: יש בעיה בפרשנות שלו.

מיכל רדנאי זאבי: צד אחד טוען לפרשנות מסוימת שמובילה אותו לעדכון שמונח בפניכם.

מיכל רדנאי זאבי: צד אחר לא.

מיכל רדנאי זאבי: טוען שהפרשנות של אותו הסכם שהוא טוב לנו.

מיכל רדנאי זאבי: צריך להוביל לדרך אחרת.

מיכל רדנאי זאבי: אנחנו לא רוצים לעכב.

מיכל רדנאי זאבי: זה העניין.

מיכל רדנאי זאבי: אנחנו כרגע עם הגב לקיר.

מיכל רדנאי זאבי: לא רוצים לעכב את אותו תשלום מינימלי שמגיע לנכים.

מיכל רדנאי זאבי: אנחנו מבקשים רק להודיע שאנחנו במוסכם עם משרד הביטחון ניכנס לסבב של פגישות.

נועה בן שבת: במילים אחרות מזהירים את הוועדה שייתכן שבעוד מספר שבועות או מספר חודשים הם יביאו לנו סט נוסף של אותן תקנות.

יצחק גלנטי: וזה מקובל על הנציגות של משרד הביטחון.

נועה בן שבת: אני לא חושבת שצריך לקרוא אותם אבל רק מספר הערות קטנות לכל אחד.

נועה בן שבת: נתייחס לצווים שבפנינו.

נועה בן שבת: יש צו ראשון זה צו משפחות של חיילים שנספו במערכה, תגמולים ושיקום, מענק נישואים ליתום.

נועה בן שבת: יש אחד הוראת שעה מס' 2 והשני ללא הוראת שעה.

נועה בן שבת: זאת אומרת זה תיקון מס' 2.

נועה בן שבת: בתקנות הקיימות יש הגדרת יתום.

נועה בן שבת: היא אומרת יתום של נספה.

נועה בן שבת: אני חושבת שזה צריך להיות ילדו של נספה לפי החוק.

נועה בן שבת: זו הערה ראשונה.

נועה בן שבת: לגבי סט התקנות הבא.

נועה בן שבת: זה תקנות משפחות חיילים שנספו במערכה, תגמולים ושיקום.

נועה בן שבת: הקלות ליתומים להשתלמות במוסדות להשכלה על תיכונית.

נועה בן שבת: אחד מופיע כהוראת שעה מס' 2 והשני מופיע כתיקון מס' 2.

נועה בן שבת: אני רק רציתי לברר, יש פה החרגות על יתום שגילו עולה על 21 שנים, בסעיפים 8, 9, 13, 13א' , 13ב', 30, לחוק חלים עליו.

נועה בן שבת: עכשיו מדובר פה על כל אותם מצבים שמדובר על יתום מתחת לגיל 21 או יתום עם צרכים מיוחדים ולכן גילו עולה על 21.

נועה בן שבת: אני פשוט רוצה להבין איך ייתכן שגם סעיף 8 ו-13 שמתייחסים ליתום שסמוך על שולחן אימו, או על שולחן האלמנה או האלמן, ליתום שעומד בפני עצמו לפי סעיף 9 לחוק.

נועה בן שבת: רק להבין שזה פשוט מדובר על אותו יתום שאמנם גילו עולה על 21 אבל הוא לא מאותם יתומים עם צרכים מיוחדים שלכן הם מעל גיל 21.

פזית אליהו: התקנות האלה עוסקות רק בנושא של סיוע שניתן ליתומים שנמצאים בהליך של לימודים.

פזית אליהו: זה לא קשור לתגמולים שניתנים ליתומים כתגמולים שמגיעים על עצם המצב.

פזית אליהו: לגבי יתומים יש שתי תקנות.

פזית אליהו: יש תקנות של הקלות ליתומים להשתלמות במוסדות להשכלה על תיכונית והאקדמיה, ויש את התקנות לסיוע ללימודים לרכישת מקצוע ולימודים אחרים שהן בעצם תקנות זהות.

פזית אליהו: כלומר הרציו של שתיהן הוא אותו רציו, לתת סיוע ליתומים בזמן הלימודים שלהם נותנים להם דמי קיום על מנת שהם יוכלו באמת להשקיע את מירב זמנם בלימודים ולהתרכז בלימודים ולא יצטרכו לדאוג בפן הכלכלי.

פזית אליהו: התקנות קובעות את הכללים, למי מגיע וכולי, אבל הצווים כרגע זה רק עדכון של סכום דמי הקיום החודשי שמשולם ליתומים שעונים על תנאי התקנות.

נועה בן שבת: אולי אני אמקד את השאלה שלי.

נועה בן שבת: השאלה למה גם סעיף 9 לא חל על אותו יתום?

נועה בן שבת: כי זה יתום שהוא בעצם עצמאי.

נועה בן שבת: סעיף 9 מדבר על יתום של נספה שלא חלים עליו כל הסעיפים של 8, 13, 13א, אז הוא מקבל בפני עצמו את התגמול ולא מכוחה של האלמנה או של האלמן, של ההורה שלו.

שולי מועלם: אנחנו לא מכירים מצבים של יתומים מתחת לגיל 21 שחל עליהם העניין של זכאות לדמי קיום בלימודים אקדמאים.

שכיב שאנן: למה?

שכיב שאנן: עתודאים או משהו?

שולי מועלם: עתודאים זה החריגה.

שולי מועלם: אם אני ככה חושבת על כל רשימת 140 ילדים שעברתי לפני כמה חודשים עם גברת דרורי במשרד הביטחון שהיו זכאים לדבר הזה, הרוב הם יתומים מעל גיל 21 שכבר אינם מקבלים את החלק בגמלה אצל האם.

שכיב מוראד שנאן: מה קורה עם יתום בן 18 ל-21 שהוא סטודנט?

נועה בן שבת: יש אני חושבת הוראה לגביו.

שולי מועלם: הוא מקבל את הזכות הזאת.

יצחק גלנטי: הוא מתחיל בפחות מ-21.

יצחק גלנטי: עושה את הלימודים בשלב מעל 21.

נועה בן שבת: יש הוראה כזאת שאומרת ב-10ד' יתום רגיל שגילו עד 21 שנה והוא לומד במוסד להשכלה על תיכונית יהיה זכאי לתשלום מחיה בשיעור ההפרש שבין התשלום לפי תקנת משנה א3 לבין חלקו האישי בתגמולים.

שולי מועלם: הוא לא מקבל.

שולי מועלם: האמא מקבלת את החלק היחסי שלו בתגמולים שלה כרגיל עד גיל 21 ובנוסף את החלק הנותר הוא מקבל.

נועה בן שבת: שאלה נוספת לגבי העדכון.

נועה בן שבת: אנחנו מדברים פה על עדכון של אחוז מתוך המשכורת שמשולמת לעובד מדינה שדרגת משכורתו היא 22 של הדירוג המנהלי.

נועה בן שבת: זאת אומרת ייתכן שיש עדכון גם של גובה המשכורת.

נועה בן שבת: בצידם עדכון של האחוזים.

נועה בן שבת: עדכון האחוזים הוא בכל מקרה לפי אותו מדד.

איציק שבתאי: כן.

איציק שבתאי: על זה בדיוק ההסכם מדבר.

איציק שבתאי: ההסכם מדבר על שני דברים שונים.

איציק שבתאי: הוא אומר שאם יש תוספות יוקר אז זה כבר מעודכן דרך המשכורת.

איציק שבתאי: ואז אוטמטית התגמולים של הזכאים מעודכנים.

איציק שבתאי: ודבר שני, בנוסף לזה, יש את העדכון של המדד.

איציק שבתאי: אם המדד עלה.

איציק שבתאי: אנחנו פה ברשימה של צווים כי המדד עלה.

איציק שבתאי: אם המדד לא היה עולה והיתה תוספת יוקר במשק זה אוטמטית הזכאים היו מקבלים אותה בלי עדכון צווים אפילו.

נועה בן שבת: הסט הבא הוא של תקנות הנכים, תגמולים ושיקום, תוספת למימון צרכים מיוחדים.

נועה בן שבת: יש פה סט אחד שהוא הוראת שעה מס' 2 וסט שני שהוא תיקון מס' 2.

נועה בן שבת: לזה אין לי הערות כלשהן.

נועה בן שבת: הסט הבא זה תקנות הנכים, תגמולים ושיקום, לימודים לרכישת מקצוע, הוראת שעה מס' 2 וגם הוראה קבועה תיקון מס' 2.

פזית אליהו: אלה דמי קיום שמשולמים לנכים שלומדים במוסדות להשכלה גבוהה.

נועה בן שבת: גם פה אין הערה חוץ מאולי הצעה.

שכיב מוראד שנאן: זה לכל גיל?

פזית אליהו: אני חושבת שיש איזושהי מגבלה לפי מתי מתחילים את הלימודים לעומת המועד שבו הוא הוכר כנכה צה"ל.

נועה בן שבת: יש התייחסות ליתום שטרם מלאו לו 18, ליתום קטין וליתום רגיל שמלאו לו 18.

יצחק גלנטי: יש לך איזשהן הערות?

נועה בן שבת: לי אין הערות רק אולי הצעה לקבוע במפורש שאנחנו מדברים על סעיף 45א2 ולא כל הסמכויות לפי סעיף 45 אבל זו רק הצעה לנוסח.

נועה בן שבת: תקנות הנכים לטיפול רפואי גם הוראת שעה וגם התיקון למעשה הן לא דורשות אישור הוועדה הזאת.

יצחק גלנטי: אנחנו נהיה מוכנים לאשר לכם את זה.

נועה בן שבת: עכשיו התקנה משפחות חיילים שנספו במערכה, תגמולים ושיקום, העלאת שיעורי התגמולים.

נועה בן שבת: גם כאן יש הוראת שעה מס' 2 ותיקון מס' 2 .

פזית אליהו: אלה התגמולים שמשולמים בשוטף לאלמנות ולהורים שכולים.

נועה בן שבת: בסעיף 3 מדובר על עובד מדינה שמשכורתו היא 19 של הדירוג המנהלי.

נועה בן שבת: לפי החוק בעצם מופיע שאינה משתלמת לו תוספת שכר בזכות בן משפחה.

נועה בן שבת: אני חושבת שפה דווקא בתקנה 3 פה חסרה התוספת הזאת.

נועה בן שבת: בניגוד לתקנה 2 שבחוק לא מופיעה התוספת הזאת לגבי תקנה 3 היא נדרשת.

פזית אליהו: אני מוכנה לבדוק את זה.

פזית אליהו: הצווים האלה הם צווים, אנחנו מעדכנים את המספרים של עדכוני התגמולים.

פזית אליהו: זה נוסחים שהם די קבועים שככה הלכנו איתם כל השנים אבל אני מוכנה לבדוק.

נועה בן שבת: אם אפשר לבדוק ולתקן כי אני חושבת, אני לא יודעת מה המשמעות הכספית של הדבר הזה.

יצחק גלנטי: השאלה אם את יכולה להכניס את התיקון כבר עכשיו על מנת למנוע עיכוב נוסף.

פזית אליהו: את מצטטת מאיפה?

פזית אליהו: מסעיף 13 1 לחוק?

פזית אליהו: 13 1 כן.

פזית אליהו: אני צריכה לבדוק את זה עם אנשי המקצוע, גם באגף משפחות והנצחה כי אני לא רוצה שאני אקבל איזושהי החלטה.

נועה בן שבת: הוא כולל את הסיפא הזאת.

נועה בן שבת: הוא מדבר היה יתום אחד סמוך על שולחנה.

נועה בן שבת: פה יש את האחוז, מסך כל המשכורת הנהוגה לגבי עובד המדינה שדרגת משכרותו היא 19 של הדירוג המנהלי ושאינה משתלמת לו תוספת שכר בזכות בן משפחה.

נועה בן שבת: עכשיו גם לגבי סעיף הביטול יש פה עניין נוסחי.

נועה בן שבת: בעצם אתם מבטלים בהוראת שעה את הצו הקודם.

נועה בן שבת: אני חושבת שיש עם זה בעיה כי הוראת השעה תוקפה זמני ולמעשה או שצריך את הביטול בהוראה הקבועה או שצריך אותה בהוראה.

פזית אליהו: אני בזמנו התייעצתי עם איילת גדי והיא אישרה את הנוסח הזה.

נועה בן שבת: שדווקא בהוראת השעה מבטלים את התוקף הזמני של הצו?

נועה בן שבת: ובהוראה הקבועה אין ביטול תוקפו של הצו.

פזית אליהו: כן.

יצחק גלנטי: אז זה מתייחס להוראת שעה אם כן.

פזית אליהו: אבל הביטול כאן הוא מתייחס למשהו שהוא לא הוראת שעה.

נועה בן שבת: נכון, דווקא בהוראת שעה את מבטלת את הצו ובהוראה את מתעלמת מקיומו למרות שבעצם הוראת השעה תפקע ביום 31 במרץ 2008, היא כבר פקעה.

נועה בן שבת: ואז יש לך שני צווים שתוקפם לא מוגבל.

נועה בן שבת: הצו הקודם מתשס"ח והצו הזה.

פזית אליהו: אבל הצו הזה מעדכן את הצו הקודם.

פזית אליהו: אני אתייעץ עם איילת.

יצחק גלנטי: אומרים על זה שהמהירות היא מהשטן.

יצחק גלנטי: ורציתם מהר מאוד להזיז את הנושא.

יצחק גלנטי: לקחתם והעתקתם את מה שהיה והמשכתם הלאה ולא בדקתם.

פזית אליהו: זה כן הועבר למשרד המשפטים.

פזית אליהו: אני שוחחתי עם איילת.

פזית אליהו: היו שינויים.

נועה בן שבת: הערות נוסח.

נועה בן שבת: אם יבדקו את ההערות האלה כיוון שיש לזה השפעות אבל יותר ברמת הנוסח והם צריכים לבדוק את זה עם משרד המשפטים.

נועה בן שבת: שיבדקו את זה.

יצחק גלנטי: אני אשאל קודם כל את הנוגעים בדבר האם אתם מעוניינים לעכב את האישור עד לשינוי הנוסחים או שאתם מעדיפים לקבל את האישור והנוסחים ייבדקו במועד יותר מאוחר.

מיכל רדנאי זאבי: הנוסח מבחינתי לא משפיע על הזכאות.

מיכל רדנאי זאבי: לכן באותה נקודה אנחנו לא רוצים לעכב.

יצחק גלנטי: יפה.

יצחק גלנטי: אני רציתי לקבל את ההסכמה שלכם.

יצחק גלנטי: יש עוד הערות?

נועה בן שבת: לתקנות האלה אין עוד הערות.

נועה בן שבת: נעבור לתקנות הבאות שגם הן תקנות שמעדכנות את התגמולים.

נועה בן שבת: כאן אני רציתי להפנות את תשומת הלב שבתקנות הקיימות, התקנות העיקריות, יש גם תקנה אחת שגם בה מופיעים סכומים.

נועה בן שבת: ייתכן שצריך לעדכן גם אותן.

נועה בן שבת: אני מפנה לתקנות משפחות חיילים שנספו והערכת תגמולים ושיקום.

נועה בן שבת: תשלום למימון צרכים מיוחדים.

נועה בן שבת: יש סעיף 1א רבתי שמופיעים בו סכומים והם לא מעודכנים.

נועה בן שבת: והשאלה אם בכוונה לא מעדכנים אותם.

נועה בן שבת: גם שם הרי יש סכומים ומדוע הם נשארים כפי שהם בלי שום עדכון.

נועה בן שבת: בתקנה 1א.

נועה בן שבת: התקנה שאנחנו מתקנים אותה היא תקנה 1, והוא אומר לאלמנה וליתום שגילו אינו עולה על 18 שנים תשולם תוספת לתגמול החודשי וכאן יש את רשימה התגמולים.

נועה בן שבת: ממש חוזרים על הסכומים.

נועה בן שבת: בתקנה 1א כתוב, לשכול מחוסר הכנסה מכל מקור שהוא הזכאי לתגמול תשולם תוספת לתגמול החודשי למימון צרכים מיוחדים של 515 שקלים חדשים.

נועה בן שבת: זאת אומרת מדובר על סכום פיקס שצריך לעדכן אותו.

נועה בן שבת: הוא קבוע ומדוע הוא לא זוכה לעדכון?

נועה בן שבת: במיוחד שבתקנה 2 כתוב שהסכומים הקבועים 1, 1א ו-1ב ישתנו במועד השינויים שיחולו בתגמול ולפי שיעור השינויים בו.

נועה בן שבת: כמו שאנחנו מעדכנים את תקנה 1 מן הראוי לתקן את תקנה 1א.

נועה בן שבת: אני מדברת גם על סעיף 1א א וגם בג8, גם מדובר בו על סכומי הכנסה.

נועה בן שבת: נכון ששם מדובר לא על תגמול אלא על הכנסה אבל ייתכן שגם פה צריך מנגנון עדכון.

נועה בן שבת: בוא נגיד שג8 זה בצד אבל א זה ממש תוספת שצריך לעדכן אותה.

נועה בן שבת: אותו דבר ב-1ב, נולד לשכול ילד לאחר פטירת הנספה הוא זכאי למענק צרכים מיוחדים של 15 אלף שקל, גם כאן מן הראוי לפי תקנה 2 לעדכן גם את הסכום הזה.

יצחק גלנטי: גברתי את נרדמת בשמירה.

פזית אליהו: אני מוכנה לבדוק למה זה לא עודכן.

פזית אליהו: אולי יש איזושהי סיבה.

שולי מועלם: אז את זה אולי כדאי לעכב כי זה ממש משמעותי או לאשר את זה עם עדכון של הסעיפים הנוספים.

איציק שבתאי: אין בעיה.

איציק שבתאי: אם יצטרכו לאשר שיאשרו.

נועה בן שבת: יש לכם אפשרות לבדוק את הנושא הזה או שזה דבר שתביאו עם תקנות מתקנות?

פזית אליהו: אנחנו נביא תקנות מתקנות כי אני לא רוצה על רגל אחת.

יצחק גלנטי: כמה זמן נחוץ לכם כדי להביא את התקנות המתקנות?

איציק שבתאי: עדיף לאשר את התקנות האלה.

פזית אליהו: לא.

פזית אליהו: לאשר את אלה ואם באמת צריך לעשות את העדכונים גם לסעיפים 1א אז אנחנו נעשה תיקון תקנות.

נועה בן שבת: 1א וגם 1ב.

פזית אליהו: אז אנחנו נעשה תיקון שמתייחס רק לשני הסעיפים הללו.

נועה בן שבת: עכשיו יש לנו סטים של עוד תקנות.

שכיב מוראד שנאן: מה בסוף מאשרים או לא מאשרים?

יצחק גלנטי: אנחנו נאשר.

נועה בן שבת: עכשיו יש תקנות משפחות חיילים שנספו במערכה, תגמולים ושיקום, חינוך יתומים בשביל רכישת מקצוע, השכלה כללית או מקצועית.

נועה בן שבת: יש תיקון.

נועה בן שבת: עוד פעם יש פה סט אחד של הוראת שעה מס' 2 ויש סט שני שהוא תיקון מס' 2.

נועה בן שבת: פה אין לי הערות.

נועה בן שבת: צו הנכים תגמולים ושיקום.

נועה בן שבת: העלאת סכומי שיעורי השכר הקובע והתגמול לנכה מחוסר פרנסה ונצרך.

נועה בן שבת: יש לי הערות.

נועה בן שבת: הערה אחת אני רואה שהעירו אותה בדיון שהיה פה במאי אבל לא היה לי ברור מה היתה התשובה על ההערה.

נועה בן שבת: בתקנה 3 בעצם חוזרים על איזשהו נוסח קבוע של קביעת הדרגה הקובעת למרות שלא חל בה כל שינוי.

נועה בן שבת: השאלה אם אתם רואים צורך בחזרה כל פעם על הדרגה הקובעת?

פזית אליהו: כרגע באמת אין בזה עדכון אבל הרי שר הביטחון מוסמך גם לשנות את הדרגה הקובעת לפי הסעיף המסמיך בחוק.

נועה בן שבת: אתם מבקשים להשאיר בכל זאת?

פזית אליהו: כן אנחנו מעדיפים כדי שתהיה התמונה השלמה גם לגבי שיעור התגמולים וגם לגבי הדרגה הקובעת.

נועה בן שבת: רק הערה אחת.

נועה בן שבת: זה שוב הערה של ניסוח ולא הערה של מהות.

נועה בן שבת: ב-4, התגמול לנכה נצרך כאמור בסעיף 7א לחוק האם לא צריך לחזור על זה שמדובר בנכה שדרגת נכותו אינה פחותה מ-50% והוא נצרך?

פזית אליהו: לא.

פזית אליהו: זה כתוב בחוק הראשי.

נועה בן שבת: רק אם אפשר לחזור רגע אחורה לתקנות שעסקו בתקנות משפחות חיילים שנספו במערכה, תגמולים ושיקום, תשלום למימון צרכים מיוחדים, שם נעשתה אבחנה בתקנות בין יתום שטרם מלאו לו 24 ויתום שמלאו לו 24.

נועה בן שבת: רק אם אפשר לשאול על האבחנה הזאת.

נועה בן שבת: כי זה לא שינויי שחל בתקנות האלה אבל השאלה מה מקור האבחנה הזאת?

פזית אליהו: האמת אני לא יודעת לענות לך על זה.

פזית אליהו: אני מניחה שזה משהו היסטורי שעשו את התקנות במקור אז החליטו להבחין.

פזית אליהו: הרי התוספות האלה למימון צרכים מיוחדים זה תוספות לתגמול, למי שעומד בתנאים שקבועים בתקנות.

פזית אליהו: אז אולי בגלל שעד גיל 21 נמצאים בצבא ומגיל 24 זה סטטוס שונה.

פזית אליהו: אבל זה רק השערה שאני מעלה.

נועה בן שבת: סליחה על הטרחנות.

נועה בן שבת: זה הצו משפחות חיילים שנספו במערכה, לגבי העלאת שיעור התגמולים.

נועה בן שבת: בתיקונים שנעשו במאי נעשו שינויים רק לגבי סעיפים 8ב ו-13 1 בחוק וסעיף 10א בחוק לא נעשה בו שינוי.

נועה בן שבת: אני חושבת שזה מאוד נכון שנעשה בו כרגע שינוי כי באמת הסכום הזה שמופיע ב-10א שמתייחס לשכול גם הוא צריך עדכון.

נועה בן שבת: השאלה אם בסכום העדכון הובאה בחשבון העובדה שהסכום שהיה קיים באותה תקנה היה לפי מדד ישן יותר?

פזית אליהו: בעדכון הקודם, הבדיקה שנעשתה בזמנו העלתה שהתגמולים לשכולים לא דרשו עדכון.

איציק שבתאי: להורים השכולים פשוט יש להם הסכם קצת שונה.

איציק שבתאי: מועד ההתחלה של ההסכם שלהם נכנס לתוקף יותר מאוחר ולכן לא היה צריך לעשות לזה עדכון כי המדדים שלהם לא היו בעדכון של המדד.

איציק שבתאי: הבסיס היה שונה פשוט.

איציק שבתאי: זה הכול.

נועה בן שבת: זאת אומרת הסכום שעודכן עכשיו, אני ראיתי שגם מבחינת העלייה, ההפרש בין הסכומים או האחוז שבו זה עלה זה אחוז שונה, הוא אחוז גבוה יותר.

איציק שבתאי: הבסיס של המדד שלהם פשוט שונה.

איציק שבתאי: הם התחילו ממקום אחר.

איציק שבתאי: אז השינוי של המדד שלהם הוא פשוט שינוי.

נועה בן שבת: עשיתם את החישוב לאותו מרכיב?

נועה בן שבת: עשיתם אותו בנפרד.

יצחק גלנטי: רבותיי, הצעת החלטה שאני מקווה שתהיה מקובלת גם על ידי ידידי חבר הכנסת שנאן.

יצחק גלנטי: אי לזאת אני מציע החלטה בנוסח זה.

יצחק גלנטי: התקנות כפי שהוגשו על ידי נציגי משרד הביטחון הן מאושרות בכפוף להערות ותיקונים המתבקשים מן ההסכמה להערות של היועצת המשפטית.

יצחק גלנטי: תיקונים אלו יתבצעו על ידי משרד הביטחון בתיאום עם היעוץ המשפטי של הוועדה.

יצחק גלנטי: הוועדה מודה ליועצת המשפטית נועה בן שבת על העבודה היסודית והמעמיקה שהשקיעה בטרם אישור התקנות וכל זאת במסגרת הזמן הקצר שעמד לרשותה.

יצחק גלנטי: יחד עם זה הוועדה מבקשת מנציגי משרד הביטחון להגיש להבא את העדכונים שלה בזמן הנכון ולא בעיכוב כזה רב כפי שזה נעשה עד היום.

יצחק גלנטי: מי בעד?

יצחק גלנטי: היות ואין נגד ואין נמנעים התקנות כפי שהן מאושרות בכפוף להערות המתאימות.

יצחק גלנטי: בעד - כולם נגד - אין.

יצחק גלנטי: נמנעים - אין

מיכל רדנאי זאבי: מאחר ודובר על כך אנחנו נעדכן את הוועדה בעת הצורך לגבי שינויים לצווים שהובאו כרגע לנוכח חילוקי הדעות אם יהיה אפשר אולי לקבוע זמן שידע משרד הביטחון שאי אפשר כרגע למשוך את זה.

מיכל רדנאי זאבי: אמנם יש פגישה מחר אך היא נקבעה רק בעקבות הגילוי שיש כאן ישיבה.

יצחק גלנטי: רבותיי, אני משוכנע שמשרד הביטחון רוצה בדיוק כמו הוועדה או בדיוק כמו הנציגות של הנכים והאלמנות והיתומים.

יצחק גלנטי: כולנו באותה דעה שיש לזרז מה שיותר את התהליך של התשלום ומתוך כוונה זו אני נוטה להאמין שנציגי משרד הביטחון לא יעכבו את התיקונים הנחוצים.

יצחק גלנטי: אני מקווה שאני אומר את הדברים גם בשמכם.

יצחק גלנטי: היות ואי אפשר להעביר נענוע ראש במסגרת הפרוטוקול אזי נענוע הראש היווה הסכמה ולכן אני בזה נועל את הישיבה ומודה לכל המשתתפים.